ครม.ไฟเขียวผู้ว่าฯเบิกจ่ายงบช่วยน้ำท่วมไม่จำกัด
ครม.ไฟเขียวผู้ว่าฯ เบิกจ่ายงบช่วยน้ำท่วมไม่จำกัด โคราชประเดิมขอแล้ว 100 ล้านบาท
19 ต.ค. 2553

ครม.ไฟเขียวผู้ว่าฯ เบิกจ่ายงบช่วยน้ำท่วมไม่จำกัด โคราชประเดิมขอแล้ว 100 ล้านบาท
นายกรณ์ จาติกวณิช รมว.คลัง กล่าวว่า ที่ประชุมคณะรัฐมนตรี ได้หารือแนวทางการยืดหยุ่นให้ผู้ว่าราชการจังหวัดเบิกจ่ายงบประมาณเร่งด่วนในกรณีฉุกเฉิน จากปกติ 50 ล้านบาท เป็นเบิกจ่ายงบประมาณได้ตามข้อเท็จจริงที่เสนอมา  โดยเห็นว่าอำนาจดังกล่าวเป็นของรมว.คลังพิจารณาได้เป็นกรณีพิเศษ ผู้ว่าฯสามารถเสนอผ่านทางกรมป้องกันและบรรเทาสาธารณภัย กระทรวงมหาดไทย  ก่อนให้กระทรวงการคลังอนุมัติ เนื่องจากขณะนี้มีบางจังหวัดได้ผลกระทบจากอุทกภัยอย่างมาก 
"กระทรวงการคลังจะปลดล็อคเงินฉุกเฉิน งบผู้ว่าราชการจังหวัดในโครงการฉุกเฉินให้สามารถเบิกจ่ายได้มากกว่า 50 ล้านบาท เช่น ที่โคราชขอครม.มา  100 ล้านบาท ซึ่งหากดูแล้วอยากได้มากกว่านั้นคลังก็พร้อมจะให้ความช่วยเหลือได้"นายกรณ์ ระบุ
รมว.คลัง ยังระบุว่า    ปัจจุบันมีหลายจังหวัดต้องการซื้อเรือพลาสติก เพื่อช่วยผู้ประสบภัยแต่ไม่สามารถดำเนินการได้ ดังนั้น กระทรวงการคลังพร้อมรับฟังข้อเท็จจริงและความจำเป็น เพื่อให้ผู้ว่าฯ สามารถช่วยเหลือประชาชนที่ประเมินแล้วว่าจะเดือดร้อนไปอีกหลายวันได้คล่องตัวมากขึ้น